title: Regulamentul de punere în aplicare (UE) 2018/814 al Consiliului din 1 iunie 2018 privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene

text:
               4.6.2018

               RO

               Jurnalul Oficial al Uniunii Europene

               L 137/1

         REGULAMENTUL DE PUNERE ÎN APLICARE (UE) 2018/814 AL CONSILIULUI
   din 1 iunie 2018
   privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) 2017/1509 al Consiliului din 30 august 2017 privind măsuri restrictive împotriva Republicii Populare Democrate Coreene și de abrogare a Regulamentului (CE) nr. 329/2007 (1), în special articolul 47 alineatul (5),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 30 august 2017, Consiliul a adoptat Regulamentul (UE) 2017/1509.

               (2)

               La 23 mai 2018, Comitetul Consiliului de Securitate al Organizației Națiunilor Unite (CSONU) instituit în temeiul Rezoluției 1718 (2006) a CSONU a modificat informațiile referitoare la o entitate inclusă pe lista celor cărora li se aplică măsurile restrictive.

               (3)

               Prin urmare, anexa XIII la Regulamentul (UE) 2017/1509 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa XIII la Regulamentul (UE) 2017/1509 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 iunie 2018.

            Pentru Consiliu

            Președintele

         E. ZAHARIEVA

      (1)  JO L 224, 31.8.2017, p. 1.

      ANEXĂ
      În anexa XIII la Regulamentul (UE) 2017/1509, rubrica 74 din cadrul secțiunii „(b) Persoane juridice, entități și organisme” se înlocuiește cu textul următor:

                     „74.

                     WEIHAI WORLD-SHIPPING FREIGHT

                     419-201, Tongyi Lu, Huancui Qu, Weihai, Shandong 264200, China

                     30.3.2018

                     Administratorul de navă și directorul comercial al XIN GUANG HAI, navă care a încărcat cărbune la Taean, RPDC, la 27 octombrie 2017 și care, conform estimărilor, ar fi trebuit să ajungă la Cam Pha, Vietnam, la 14 noiembrie 2017, dar nu a ajuns acolo.”


title: Regulamentul de punere în aplicare (UE) 2018/895 al Comisiei din 22 iunie 2018 de modificare a Regulamentului (CE) nr. 340/2008 privind redevențele și drepturile plătite Agenției Europene pentru Produse Chimice (Text cu relevanță pentru SEE.)

text:
               25.6.2018

               RO

               Jurnalul Oficial al Uniunii Europene

               L 160/1

         REGULAMENTUL DE PUNERE ÎN APLICARE (UE) 2018/895 AL COMISIEI
   din 22 iunie 2018
   de modificare a Regulamentului (CE) nr. 340/2008 privind redevențele și drepturile plătite Agenției Europene pentru Produse Chimice
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 74 alineatul (1),
   întrucât:

               (1)

               În temeiul Regulamentului (CE) nr. 1907/2006, structura și cuantumul redevențelor prevăzute în regulamentul respectiv iau în considerare activitățile care trebuie efectuate de către Agenția Europeană pentru Produse Chimice (denumită în continuare „Agenția”) și de către autoritățile competente și sunt stabilite la un nivel care să garanteze că venitul provenit din acestea, cumulat cu alte surse de venit ale Agenției, este suficient pentru a acoperi costul serviciilor prestate.

               (2)

               Experiența dobândită până acum de Agenție și de comitetele sale pentru evaluarea riscurilor și pentru analiză socioeconomică la evaluarea cererilor de autorizare a arătat că amploarea activității desfășurate pentru aceste evaluări depinde de numărul de utilizări solicitate în cadrul unei cereri, mai curând decât de numărul de solicitanți care au depus cererea comună. Prin urmare, redevența aplicabilă unei anumite cereri ar trebui să fie aceeași, indiferent de numărul solicitanților și nu ar trebui să fie percepută nicio redevență adițională pentru fiecare solicitant suplimentar. Același raționament se aplică și drepturilor percepute pentru prezentarea oricărui raport de revizuire. Modificarea corespunzătoare a redevențelor și a drepturilor ar permite reducerea sarcinilor financiare ale operatorilor de dimensiuni mai mici, de exemplu ale întreprinderilor mici și mijlocii.

               (3)

               În cazul în care este depusă o cerere de autorizare comună, redevențele și drepturile ar trebui distribuite între solicitanți de o manieră corectă, transparentă și nediscriminatorie, în special în ceea ce privește întreprinderile mici și mijlocii (IMM-urile). Reducerile existente ale redevențelor și drepturilor în cazul IMM-urilor ar trebui luate în considerare la distribuirea redevențelor și drepturilor totale aplicabile.

               (4)

               În cazul în care întreprinderile care au depus o cerere de autorizare comună aparțin unor categorii de mărime diferite pentru care se aplică redevențe de bază diferite, ar trebui percepută redevența cea mai ridicată.

               (5)

               În plus, ca urmare a revizuirii Regulamentului (CE) nr. 340/2008 al Comisiei (2), efectuată în 2015, și având în vedere experiența dobândită în tratarea cererilor de autorizare, este oportun ca redevențele și drepturile percepute pentru autorizare să fie ajustate pentru a reflecta volumul de lucru al Agenției. În acest scop, redevențele și drepturile adiționale aplicabile pentru fiecare utilizare suplimentară ar trebui să fie doar cu puțin mai scăzute decât cuantumul redevențelor sau al drepturilor de bază. Din acest motiv, aceste redevențe și drepturi adiționale aplicabile pentru fiecare utilizare suplimentară ar trebui majorate.

               (6)

               Prin urmare, Regulamentul (CE) nr. 340/2008 ar trebui modificat în consecință.

               (7)

               Din motive de securitate juridică, prezentul regulament nu ar trebui să se aplice cererilor depuse înainte de data intrării în vigoare a prezentului regulament.

               (8)

               Măsurile prevăzute în prezentul regulament sunt conforme cu avizul comitetului instituit în temeiul articolului 133 din Regulamentul (CE) nr. 1907/2006,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 340/2008 se modifică după cum urmează:

               1.

               La articolul 8, alineatul (2) se înlocuiește cu următorul text:
               „(2)   Agenția percepe o redevență de bază pentru orice cerere de autorizare a unei substanțe, astfel cum este specificat în anexa VI. Redevența de bază corespunde cererii de autorizare pentru o singură substanță și o singură utilizare.
               Agenția percepe o redevență suplimentară, astfel cum se specifică în anexa VI la prezentul regulament, pentru fiecare utilizare suplimentară și pentru fiecare substanță suplimentară care corespunde definiției unui grup de substanțe, astfel cum este precizată la punctul 1.5 din anexa XI la Regulamentul (CE) nr. 1907/2006, și care face obiectul cererii. Nu se percepe nicio redevență suplimentară în cazul în care mai mulți solicitanți sunt parte la cererea de autorizare.
               În cazul în care solicitanții care sunt parte la o cerere comună de autorizare sunt de dimensiuni diferite, se percepe pentru cererea respectivă cea mai ridicată redevență aplicabilă oricăruia dintre acești solicitanți.
               În cazul în care este depusă o cerere comună de autorizare, solicitanții întreprind toate eforturile pentru a distribui redevența de o manieră corectă, transparentă și nediscriminatorie, în special în ceea ce privește IMM-urile.
               Agenția emite o factură cuprinzând redevența de bază și orice redevențe suplimentare aplicabile.”

               2.

               La articolul 9, alineatul (2) se înlocuiește cu următorul text:
               „(2)   Agenția percepe un drept de bază pentru orice raport de revizuire prezentat, astfel cum este specificat în anexa VII. Dreptul de bază corespunde prezentării unui raport de revizuire pentru o singură substanță și o singură utilizare.
               Agenția percepe un drept suplimentar, astfel cum se specifică în anexa VII la prezentul regulament, pentru fiecare utilizare suplimentară și pentru fiecare substanță suplimentară care corespunde definiției unui grup de substanțe, astfel cum este precizată la punctul 1.5 din anexa XI la Regulamentul (CE) nr. 1907/2006, și care face obiectul raportului de revizuire. Nu se percepe niciun drept suplimentar în cazul în care mai multe entități sunt parte la un raport de revizuire.
               În cazul în care entitățile care sunt parte la prezentarea unui raport comun de revizuire sunt de dimensiuni diferite, se percepe pentru prezentarea respectivă dreptul cel mai ridicat aplicabil oricăruia dintre acești solicitanți.
               În cazul în care este prezentat un raport comun de revizuire, titularii autorizației întreprind toate eforturile pentru a distribui dreptul de o manieră corectă, transparentă și nediscriminatorie, în special în ceea ce privește IMM-urile.
               Agenția emite o factură cuprinzând dreptul de bază și orice drepturi suplimentare aplicabile.”

               3.

               Anexele VI și VII se înlocuiesc cu textul prevăzut în anexa la prezentul regulament.

         Articolul 2
   Regulamentul (CE) nr. 340/2008, astfel cum a fost modificat ultima dată prin Regulamentul de punere în aplicare (UE) 2015/864 (3), se aplică cererilor depuse înainte de 15 iulie 2018.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 iunie 2018.

            Pentru Comisie

            Președintele

         Jean-Claude JUNCKER

      (1)  JO L 396, 30.12.2006, p. 1.

      (2)  Regulamentul (CE) nr. 340/2008 al Comisiei din 16 aprilie 2008 privind redevențele și drepturile plătite Agenției Europene pentru Produse Chimice în conformitate cu Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) (JO L 107, 17.4.2008, p. 6), astfel cum a fost modificat ultima dată prin Regulamentul de punere în aplicare (UE) 2015/864 al Comisiei (JO L 139, 5.6.2015, p. 1).

      (3)  Regulamentul de punere în aplicare (UE) 2015/864 al Comisiei din 4 iunie 2015 de modificare a Regulamentului (CE) nr. 340/2008 al Comisiei privind redevențele și drepturile plătite Agenției Europene pentru Produse Chimice în conformitate cu Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) (JO L 139, 5.6.2015, p. 1).

      ANEXĂ
      „
            ANEXA VI

               Redevențe pentru cererile de autorizare prezentate în temeiul articolului 62 din Regulamentul (CE) nr. 1907/2006

               Tabelul 1

               Redevențe standard

                        Redevență de bază

                        54 100  EUR

                        Redevență suplimentară pe substanță

                        10 820  EUR

                        Redevență suplimentară pe utilizare

                        48 690  EUR

               Tabelul 2

               Redevențe reduse pentru întreprinderi mijlocii

                        Redevență de bază

                        40 575  EUR

                        Redevență suplimentară pe substanță

                        8 115  EUR

                        Redevență suplimentară pe utilizare

                        36 518  EUR

               Tabelul 3

               Redevențe reduse pentru întreprinderi mici

                        Redevență de bază

                        24 345  EUR

                        Redevență suplimentară pe substanță

                        4 869  EUR

                        Redevență suplimentară pe utilizare

                        21 911  EUR

               Tabelul 4

               Redevențe reduse pentru microîntreprinderi

                        Redevență de bază

                        5 410  EUR

                        Redevență suplimentară pe substanță

                        1 082  EUR

                        Redevență suplimentară pe utilizare

                        4 869  EUR

            ANEXA VII

               Drepturi pentru revizuirea unei autorizații prezentate în temeiul articolului 61 din Regulamentul (CE) nr. 1907/2006

               Tabelul 1

               Drepturi standard

                        Drept de bază

                        54 100  EUR

                        Drept suplimentar pe substanță

                        10 820  EUR

                        Drept suplimentar pe utilizare

                        48 690  EUR

               Tabelul 2

               Drepturi reduse pentru întreprinderi mijlocii

                        Drept de bază

                        40 575  EUR

                        Drept suplimentar pe substanță

                        8 115  EUR

                        Drept suplimentar pe utilizare

                        36 518  EUR

               Tabelul 3

               Drepturi reduse pentru întreprinderi mici

                        Drept de bază

                        24 345  EUR

                        Drept suplimentar pe substanță

                        4 869  EUR

                        Drept suplimentar pe utilizare

                        21 911  EUR

               Tabelul 4

               Drepturi reduse pentru microîntreprinderi

                        Drept de bază

                        5 410  EUR

                        Drept suplimentar pe substanță

                        1 082  EUR

                        Drept suplimentar pe utilizare

                        4 869  EUR

                  ”


title: Regulamentul de punere în aplicare (UE) 2018/899 al Consiliului din 25 iunie 2018 privind punerea în aplicare a Regulamentului (UE) 2017/2063 privind măsuri restrictive având în vedere situația din Venezuela

text:
               25.6.2018

               RO

               Jurnalul Oficial al Uniunii Europene

               LI 160/5

         REGULAMENTUL DE PUNERE ÎN APLICARE (UE) 2018/899 AL CONSILIULUI
   din 25 iunie 2018
   privind punerea în aplicare a Regulamentului (UE) 2017/2063 privind măsuri restrictive având în vedere situația din Venezuela
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) 2017/2063 al Consiliului din 13 noiembrie 2017 privind măsuri restrictive având în vedere situația din Venezuela (1), în special articolul 17 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 13 noiembrie 2017, Consiliul a adoptat Regulamentul (UE) 2017/2063.

               (2)

               La 28 mai 2018, Consiliul a adoptat concluzii privind Venezuela în care se afirmă că alegerile care au avut loc la 20 mai 2018 în Venezuela nu au fost nici libere, nici corecte și că alegerile și rezultatul lor sunt lipsite de orice credibilitate, dat fiind că procesul electoral nu a asigurat garanțiile necesare pentru desfășurarea unor alegeri deschise tuturor și democratice.

               (3)

               Concluziile au îndemnat la organizarea de noi alegeri prezidențiale în conformitate cu standardele democratice recunoscute pe plan internațional și cu ordinea constituțională din Venezuela și, în acest context, la adoptarea de măsuri restrictive suplimentare specific direcționate și reversibile, care să nu afecteze populația din Venezuela.

               (4)

               Având în vedere situația din Venezuela, 11 persoane ar trebui incluse pe lista persoanelor fizice și juridice, a entităților și a organismelor cărora li se aplică măsurile restrictive prevăzute în anexa IV la Regulamentul (UE) 2017/2063.

               (5)

               Prin urmare, anexa IV la Regulamentul (UE) 2017/2063 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa IV la Regulamentul (UE) 2017/2063 se modifică astfel cum se prevede în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  JO L 295, 14.11.2017, p. 21.

      ANEXĂ
      Persoanele enumerate în continuare se adaugă pe lista persoanelor fizice și juridice, a entităților și a organismelor prevăzută în anexa IV la Regulamentul (UE) 2017/2063:

                     „Numele

                     Informații de identificare

                     Expunere de motive

                     Data includerii pe listă

                     8.

                     Tareck Zaidan El-Aissami Maddah

                     Vicepreședinte al Economiei și Ministru al Industriei și Producției Naționale
                     Data nașterii: 12 noiembrie 1974

                     Vicepreședinte al Economiei și Ministru al Industriei și Producției Naționale. În calitate de fost vicepreședinte al Venezuelei cu atribuții de supraveghere a conducerii Serviciului Național Bolivarian de Informații (SEBIN), Tareck Zaidan El-Aissami Maddah este responsabil de încălcările grave ale drepturilor omului comise de respectiva organizație, inclusiv detenții arbitrare, anchete motivate politic, tratamente inumane și degradante și acte de tortură. Acesta este, de asemenea, responsabil de susținerea și implementarea politicilor și activităților care subminează democrația și statul de drept, inclusiv interzicerea manifestațiilor publice și conducerea «comandamentului împotriva loviturii de stat» al președintelui Maduro, care a fost îndreptat împotriva societății civile și a opoziției democratice.

                     25.6.2018

                     9.

                     Sergio José Rivero Marcano

                     Inspector general al Forțelor Armate Naționale Bolivariene
                     Data nașterii: 8 noiembrie 1964

                     Comandant general al Gărzii Naționale Bolivariene până la data de 16 ianuarie 2018. Implicat în reprimarea societății civile și a opoziției democratice din Venezuela și responsabil de încălcări grave ale drepturilor omului comise sub comanda sa de Garda Națională Bolivariană, inclusiv folosirea excesivă a forței, detenții arbitrare și comiterea de abuzuri împotriva societății civile și a membrilor opoziției. Acțiunile și inițiativele sale în calitate de comandant general al Gărzii Naționale Bolivariene, inclusiv agresiunile comise de Garda Națională Bolivariană asupra unor membri ai Adunării Naționale alese în mod democratic și actele de intimidare a ziariștilor care relatau cu privire la fraudele comise în cadrul alegerilor pentru adunarea constituantă nelegitimă, au subminat democrația și statul de drept în Venezuela.

                     25.6.2018

                     10.

                     Jesús Rafael Suárez Chourio

                     Comandant general al armatei bolivariene
                     Data nașterii: 19 iulie 1962

                     Comandant general al Armatei Naționale Bolivariene Venezuelene și fost comandant al Regiunii Strategice de Apărare Integrală - Zona Centrală (REDI Central). Acesta este responsabil de încălcări ale drepturilor omului comise de forțele aflate sub comanda sa, inclusiv folosirea excesivă a forței și aplicarea de rele tratamente deținuților. Acesta a vizat opoziția democratică și a susținut folosirea instanțelor militare pentru a judeca protestatari civili.

                     25.6.2018

                     11.

                     Iván Hernández Dala

                     Șef al Direcției Generale de Contrainformații Militare
                     Data nașterii: 18 mai 1966

                     Șef al Direcției Generale de Contrainformații Militare (DGCIM) începând din ianuarie 2014 și șef al Gărzii Prezidențiale începând din septembrie 2015. În calitate de șef al DGCIM, Iván Hernández Dala este responsabil de încălcările grave ale drepturilor omului și de reprimarea societății civile și a opoziției democratice comise de membri ai DGCIM aflați sub comanda sa, inclusiv folosirea excesivă a forței și aplicarea de rele tratamente deținuților.

                     25.6.2018

                     12.

                     Delcy Eloina Rodríguez Gómez

                     Vicepreședinte al Republicii Bolivariene a Venezuelei
                     Data nașterii: 18 mai 1969

                     Vicepreședinte al Republicii Bolivariene a Venezuelei, fost președinte al adunării constituante nelegitime și fost membru al comisiei prezidențiale pentru adunarea constituantă nelegitimă. Acțiunile sale în calitate de membru al comisiei prezidențiale și, apoi, în calitate de președinte al adunării constituante nelegitime au subminat democrația și statul de drept în Venezuela, printre aceste acțiuni numărându-se uzurparea prerogativelor Adunării Naționale și folosirea lor pentru desfășurarea de activități îndreptate împotriva opoziției și împiedicarea acesteia să participe la procesul politic.

                     25.6.2018

                     13.

                     Elías José Jaua Milano

                     Ministru al Puterii Populare pentru Educație
                     Data nașterii: 16 decembrie 1969

                     Ministru al Puterii Populare pentru Educație. Fost președinte al comisiei prezidențiale pentru adunarea constituantă națională nelegitimă. Acesta este responsabil de subminarea democrației și a statului de drept în Venezuela ca urmare a rolului său în conducerea activității de instituire a adunării constituante nelegitime.

                     25.6.2018

                     14.

                     Sandra Oblitas Ruzza

                     Vicepreședinte al Consiliului Național Electoral
                     Data nașterii: 7 iunie 1969

                     Vicepreședinte al Consiliului Național Electoral (CNE) și președinte al Comisiei pentru Registrul Civil și Electoral. Aceasta este responsabilă de acțiunile CNE care au subminat democrația în Venezuela, inclusiv facilitarea instituirii adunării constituante nelegitime și manipularea procesului electoral.

                     25.6.2018

                     15.

                     Freddy Alirio Bernal Rosales

                     Data nașterii: 16 iunie 1962

                     Șef al Centrului național de control al comitetelor locale de aprovizionare și producție (CLAP) și comisar general al SEBIN. Responsabil de subminarea democrației prin manipularea programelor CLAP de distribuție în rândul alegătorilor. În plus, în calitate de comisar general al SEBIN, acesta este responsabil de activitățile SEBIN care includ încălcări grave ale drepturilor omului, precum detențiile arbitrare.

                     25.6.2018

                     16.

                     Katherine Nayarith Harrington Padrón

                     Procuror general adjunct
                     Data nașterii: 5 decembrie 1971

                     Procuror general adjunct începând din iulie 2017. A fost numită procuror general adjunct, cu încălcarea Constituției, de Curtea Supremă și nu de Adunarea Națională. Responsabilă de subminarea democrației și a statului de drept în Venezuela, inclusiv ca urmare a faptului că a inițiat urmăriri penale motivate politic și a omis să investigheze acuzațiile privind comiterea de încălcări ale drepturilor omului de către regimul Maduro.

                     25.6.2018

                     17.

                     Socorro Elizabeth Hernández Hernández

                     Data nașterii: 11 martie 1952

                     Membru (rector) al Consiliului Național Electoral (CNE) și membru al Biroului Național Electoral (JNE). Responsabilă de activitățile CNE care au subminat democrația în Venezuela, inclusiv facilitarea instituirii adunării constituante nelegitime și manipularea procesului electoral în legătură cu anularea unui scrutin privind demiterea președintelui în 2016, amânarea alegerilor pentru posturile de guvernator în 2016 și reamplasarea secțiilor de votare cu scurt timp înaintea alegerilor pentru posturile de guvernator din 2017.

                     25.6.2018

                     18.

                     Xavier Antonio Moreno Reyes

                     Secretar general al Consiliului Național Electoral

                     Secretar general al Consiliului Național Electoral (CNE). Responsabil de aprobarea deciziilor CNE care au subminat democrația în Venezuela, inclusiv facilitarea instituirii adunării constituante nelegitime și manipularea procesului electoral.

                     25.6.2018”


title: Regulamentul de punere în aplicare (UE) 2018/898 al Consiliului din 25 iunie 2018 de punere în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei

text:
               25.6.2018

               RO

               Jurnalul Oficial al Uniunii Europene

               LI 160/1

         REGULAMENTUL DE PUNERE ÎN APLICARE (UE) 2018/898 AL CONSILIULUI
   din 25 iunie 2018
   de punere în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 401/2013 al Consiliului din 2 mai 2013 privind măsuri restrictive instituite împotriva Myanmar/Birmaniei și de abrogare a Regulamentului (CE) nr. 194/2008 (1), în special articolul 4i,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 2 mai 2013, Consiliul a adoptat Regulamentul (UE) nr. 401/2013.

               (2)

               La 26 februarie 2018, Consiliul a adoptat concluzii în care condamnă abuzurile curente și grave împotriva drepturilor omului, cu caracter generalizat și sistematic, comise de forțele militare și de securitate din Myanmar/Birmania. În aceste concluzii s-au solicitat propuneri de măsuri restrictive specifice împotriva ofițerilor militari superiori din forțele armate din Myanmar (Tatmadaw).

               (3)

               La 26 aprilie 2018, Consiliul a adoptat Regulamentul (UE) 2018/647 (2) care prevede un cadru juridic pentru măsurile restrictive specifice împotriva anumitor persoane fizice din cadrul forțelor armate din Myanmar/Birmania (Tatmadaw) și al poliției de frontieră responsabile de încălcări grave ale drepturilor omului, de obstrucționarea acordării ajutorului umanitar civililor care au nevoie de ajutor și de obstrucționarea desfășurării de investigații independente privind presupuse încălcări sau abuzuri grave ale drepturilor omului.

               (4)

               Având în vedere situația din Myanmar/Birmania și responsabilitatea pentru încălcările drepturilor omului comise de unele componente ale forțelor armate din Myanmar/Birmania (Tatmadaw) și ale poliției de frontieră, șapte persoane ar trebui incluse pe lista persoanelor fizice și juridice, a entităților și a organismelor cărora li se aplică măsuri restrictive din anexa IV la Regulamentul (UE) nr. 401/2013.

               (5)

               Anexa IV la Regulamentul (UE) nr. 401/2013 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa IV la Regulamentul (UE) nr. 401/2013 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Adoptat la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  JO L 121, 3.5.2013, p. 1.

      (2)  Regulamentul (UE) 2018/647 al Consiliului din 26 aprilie 2018 de modificare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei (JO L 108, 27.4.2018, p. 1).

      ANEXĂ
      Persoanele enumerate în continuare se adaugă pe lista persoanelor fizice și juridice, a entităților și organismelor prevăzută în anexa IV la Regulamentul (UE) nr. 401/2013:

                     „Nume

                     Informații de identificare

                     Motive

                     Data includerii pe listă

                     1.

                     Aung Kyaw Zaw

                     Data nașterii: 20 august 1961
                     Pașaport nr.: DM000826
                     Data eliberării: 22 noiembrie 2011
                     Data expirării: 21 noiembrie 2021
                     Număr național de identificare: BC 17444

                     Generalul-locotenent Aung Kyaw Zaw a fost șeful Biroului de operațiuni speciale nr. 3 al forțelor armate din Myanmar (Tatmadaw) începând din august 2015 până la sfârșitul anului 2017. Biroul de operațiuni speciale nr. 3 era însărcinat cu supravegherea comandamentului de vest și, în acest context, generalul-locotenent Aung Kyaw Zaw este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul de vest în perioada respectivă. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                     25.6.2018

                     2.

                     Maung Maung Soe

                     Data nașterii: martie 1964
                     Număr național de identificare: Tatmadaw Kyee 19571

                     Generalul-maior Maung Maung Soe a fost comandantul comandamentului de vest al forțelor armate din Myanmar (Tatmadaw) începând din octombrie 2016 până la 10 noiembrie 2017, fiind însărcinat cu supravegherea operațiilor militare din statul Rakhine. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul de vest în perioada respectivă. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                     25.6.2018

                     3.

                     Than Oo

                     Data nașterii: 12 octombrie 1973
                     Număr național de identificare: BC 25723

                     Generalul de brigadă Than Oo este comandantul celei de a 99-a divizii de infanterie ușoară a forțelor armate din Myanmar (Tatmadaw). În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 99-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                     25.6.2018

                     4.

                     Aung Aung

                     Număr național de identificare: BC 23750

                     Generalul de brigadă Aung Aung este comandantul celei de a 33-a divizii de infanterie ușoară a forțelor armate din Myanmar (Tatmadaw). În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 33-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                     25.6.2018

                     5.

                     Khin Maung Soe

                     Generalul-maior Khin Maung Soe este comandantul celei de a 15-a divizii de infanterie ușoară a forțelor armate din Myanmar (Tatmadaw) de care aparține batalionul de infanterie nr. 564. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 15-a divizie de infanterie ușoară, în special de batalionul de infanterie nr. 564, în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                     25.6.2018

                     6.

                     Thura San Lwin

                     Data nașterii: 1957

                     Generalul de brigadă Thura San Lwin a fost comandantul poliției de frontieră începând din octombrie 2016 până la începutul lunii octombrie 2017. În aceat context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră în perioada respectivă. Printre aceste atrocități se numără uciderile ilegale și incendierea sistematică a caselor și clădirilor populației Rohingya.

                     25.6.2018

                     7.

                     Thant Zin Oo

                     Thant Zin Oo este comandantul celui de al optulea batalion de poliție de securitate. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cel de al optulea batalion de poliție de securitate în a doua jumătate a anului 2017. Printre încălcările grave ale drepturilor omului se numără uciderile ilegale și incendierea sistematică a caselor și clădirilor populației Rohingya. Respectivele încălcări au fost comise în asociere și cu sprijinul direct al celei de a 33-a divizie de infanterie ușoară a forțelor armate din Myanmar (Tatmadaw) condusă de generalul de brigadă Aung Aung. Thant Zin Oo este, prin urmare, asociat cu persoana inclusă pe listă, generalul de brigadă Aung Aung.

                     25.6.2018”


title: Regulamentul de punere în aplicare (UE) 2018/963 al Comisiei din 6 iulie 2018 privind alocarea de zile suplimentare pe mare Spaniei în cadrul diviziunilor ICES 8c și 9a, cu excepția Golfului Cádiz

text:
               9.7.2018

               RO

               Jurnalul Oficial al Uniunii Europene

               L 172/1

         REGULAMENTUL DE PUNERE ÎN APLICARE (UE) 2018/963 AL COMISIEI
   din 6 iulie 2018
   privind alocarea de zile suplimentare pe mare Spaniei în cadrul diviziunilor ICES 8c și 9a, cu excepția Golfului Cádiz
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit din Uniune, în anumite ape din afara Uniunii și de modificare a Regulamentului (UE) 2017/127 (1), în special punctul 8 din anexa IIB,
   întrucât:

               (1)

               Tabelul I din anexa IIB la Regulamentul (UE) 2018/120 stabilește numărul maxim de zile în care navele din Uniune cu o lungime totală mai mare sau egală cu 10 metri, care au la bord sau utilizează traule, plase-pungă daneze sau unelte de pescuit asemănătoare cu dimensiunea ochiului de plasă mai mare sau egală cu 32 mm, setci cu o dimensiune a ochiului de plasă mai mare sau egală cu 60 mm, precum și paragate de fund, pot fi prezente în cadrul diviziunilor ICES 8c și 9a, cu excepția Golfului Cádiz, de la 1 februarie 2018 la 31 ianuarie 2019.

               (2)

               În conformitate cu punctul 8.5 din anexa IIB la Regulamentul (UE) 2018/120, Comisia poate, pe baza încetărilor definitive ale activităților de pescuit care au avut loc între 1 februarie 2017 și 31 ianuarie 2018, să aloce un număr suplimentar de zile pe mare în care prezența în zona relevantă a unei nave ce transportă la bord unelte de pescuit reglementate poate fi autorizată de statul său membru de pavilion.

               (3)

               La 26 martie 2018, în conformitate cu punctul 8.1 prima teză din anexa IIB la Regulamentul (UE) 2018/120, Spania a prezentat o cerere de zile suplimentare pe mare, bazată pe încetarea definitivă a activității de pescuit. Spania a confirmat faptul că 9 nave de pescuit și-au încetat activitatea de pescuit între 1 februarie 2017 și 31 ianuarie 2018.

               (4)

               Având în vedere datele puse la dispoziția Comisiei și ținând cont de metoda de calcul prevăzută la punctul 8.2 din anexa IIB la Regulamentul (UE) 2018/120, ar trebui să se aloce Spaniei trei zile suplimentare pe mare pentru navele menționate la punctul 1 din anexa respectivă, pentru perioada cuprinsă între 1 februarie 2018 și 31 ianuarie 2019.

               (5)

               Măsurile prevăzute în prezentul regulament sunt conforme cu avizul Comitetului pentru pescuit și acvacultură,

         ADOPTĂ PREZENTUL REGULAMENT:
   Articolul 1
   Numărul maxim de zile pe mare în care o navă arborând pavilionul Spaniei poate fi autorizată de acest stat să fie prezentă în diviziunile ICES 8c și 9a, cu excepția Golfului Cádiz, atunci când transportă la bord sau utilizează unelte de pescuit reglementate și nu face obiectul condițiilor speciale în perioada 1 februarie 2018-31 ianuarie 2019, astfel cum sunt stipulate în tabelul I din anexa IIB la Regulamentul (UE) 2018/120, se mărește la 129 de zile pe an.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 iulie 2018.

            Pentru Comisie

            Președintele

         Jean-Claude JUNCKER

      (1)  JO L 27, 31.1.2018, p. 27.